Kuwait

Negeri Kuwait () ialah sebuah negara raja berperlembagaan yang terletak di pantai Teluk Arab. 


Negeri ini bersempadan dengan Iraq di utara, dan Arab Saudi di barat dan selatan. Nama Kuwait ialah singkatan perkataan Arab yang membawa maksud "kubu yang dibina dekat air".

 Sejarah 

Kuwait ditubuhkan pada abad ke-16 ketika beberapa suku Badwi dari puak "Al Aniza" berhijrah ke pesisir utara Teluk Arab dari Najd, tanah air mereka di negeri Arab Tengah yang dilanda kebuluran. Mereka menetap di tempat yang kini dikenali sebagai 
Qatar selama melebihi 60 tahun sebelum berhijrah sekali lagi menyeberangi laut untuk menetap di Kepulauan De Chader, dan membina sebuah "kut" (kubu yang kecil) di sana.

Pemerintah-pemerintah negara ini yang terkini dari keturunan Sabah I. Sabah I telah dipilih oleh komunitinya yang terdiri terutamanya daripada saudagar-saudagar, dan ditugaskan untuk mentadbirkan hal ehwal negara, termasuk hal ehwal luar negeri dan pencukaian. Cara ini berbeza dengan kebanyakan amiriah yang lain di Teluk Parsi yang dikuasai oleh para pemerintah yang merampas kuasa. 

Abad ke-17 melihat Semenanjung Arab mengalami masa-masa yang huru-hara. Kawasan yang kini merupakan Kuwait ketika itu dihuni oleh puak-puak dan dipergunakan untuk perdagangan rempah dari India. Menjelang abad ke-18, kebanyakan orang tempatan mencari rezeki melalui penjualan mutiara. Akan tetapi ketika perladangan mutiara dikembangkan di Jepun semasa dekad 1930-an, Kuwait jatuh miskin. 

Pada tahun 1899, pengaruh British yang semakin bertambah menyebabkan Kuwait menjadi salah satu negeri naungan British. Minyak mengubah Kuwait menjadi salah satu negara yang terkaya di Semenanjung Arab. Pada tahun 1953, Kuwait menjadi pengeksport minyak yang terbesar di Teluk Parsi. Pertumbuhan yang pesat ini menarik banyak buruh pendatang yang jarang diberikan kewarganegaraan. Setelah mengumpulkan banyak kekayaan, Kuwait menjadi negara pertama di Teluk Arab untuk mengisytiharkan kemerdekaan pada 19 Jun 1961. Iraq mencabar pengisytiharan ini, dan menuntut bahawa Kuwait merupakan sebahagian wilayahnya. Iraq mengugut untuk menyerang Kuwait tetapi dihalang oleh pihak British yang menurunkan tenteranya.

Satu tempoh yang penting dalam perkembangan politik, sosial, dan ekonomi Kuwait ialah kejatuhan pasaran saham Souk Al-Manakh pada tahun 1982. Kejatuhan yang utama ini mempunyai akibat-akibat yang meluas dan kekal dalam ingatan awam selama berdekad-dekad kemudian.

Setelah bersekutu dengan Iraq dalam Perang Iran-Iraq sehingga pengakhirannya pada tahun 1988 (Kuwait membayar Iraq untuk melindunginya daripada apa yang dianggap sebagai ancaman  yang ditimbulkan oleh Iran), Kuwait diserang dan diilhakkan oleh Iraq (di bawah Saddam Hussein) pada 2 Ogos 1990. Alasan utama Hussein termasuk tuduhan bahawa wilayah Kuwait sebenarnya merupakan sebuah provinsi Iraq, dan pengilhakan itu merupakan tindakan balas terhadap "perang ekonomi" Kuwait yang dikatakan dimulakannya melalui penggerudian condong untuk memperoleh bekalan minyak wilayah-wilayah Iraq. Hussein menggulingkan pemerintahan beraja selepas pengilhakannya dan melantik seorang gabenor Kuwait yang baru.

Diberikan kuasa oleh Majlis Keselamatan PBB, sebuah angkatan tentera campuran yang terdiri daripada 34 buah negara, diketuai oleh Amerika Syarikat, bertempur dalam Perang Teluk Arab untuk membebaskan Kuwait. Selepas enam minggu pertempuran yang ganas pada awal 1991, angkatan tentera Iraq terpaksa berundur dari Kuwait pada 26 Februari 1991. Semasa pengunduran, Angkatan Tentera Iraq mengenakan dasar pembakaran tanah melalui membakar medan-medan minyak Kuwait. Kebakaran itu mengambil melebihi sembilan bulan untuk mematikannya, dengan kos pembaikan infrastruktur minyak melebihi ASD$5 bilion. Sesetengah bangunan dan kemudahan infrakstruktur (termasuk Lapangan Terbang Antarabangsa Kuwait) juga mengalami kerosakan yang teruk semasa peperangan. 

Kuwait kini di bawah pemerintahan Amir Sabah Al-Ahmad Al-Jabir Al-Sabah (sejak 29 Januari 2006) sebagai sebuah negara merdeka dan mempunyai kepentingan yang strategik untuk Amerika Syarikat.

 Geografi 

Kuwait ialah sebuah negara di Asia Barat, bersempadan dengan Teluk Parsi, antara Iraq dan Arab Saudi. Kuwait terletak di sudut barat laut jauh Teluk Parsi. Kuwait berkeluasan 17,820 kilometer persegi. Pada titik paling jauh, ia adalah kira-kira  utara ke selatan, dan  timur ke barat. Kuwait mempunyai 10 pulau. Kawasan Kuwait kebanyakannya terdiri daripada padang pasir.

 Politik 

Kuwait adalah sebuah emiriah dengan sistem politik autokratik. Sistem politik terdiri daripada badan kehakiman yang dilantik, kerajaan yang dilantik (didominasi oleh keluarga pemerintah Al Sabah), dan parlimen yang dipilih secara nominal.

 Ekonomi 

Ekonomi Kuwait adalah ekonomi berasaskan petroleum yang kaya. Kuwait adalah salah satu negara terkaya di dunia."GDP per capita, PPP (current international $)", World Development Indicators database, World Bank. Kemas kini pangkalan data dihidupkan 14 April 2015.GDP – per capita (PPP), The World Factbook, Central Intelligence Agency.Economic Outlook Database, October 2015, International Monetary Fund. Kemas kini pangkalan data dihidupkan 6 Oktober 2015. Dinar Kuwait adalah unit mata wang bernilai tertinggi di dunia. Menurut Bank Dunia, Kuwait adalah negara kelima terkaya di dunia mengikut pendapatan negara kasar per kapita. Ekonomi Kuwait adalah yang kedua puluh terbesar di dunia mengikut KDNK per kapita. Hasil daripada pelbagai dasar kepelbagaian, petroleum kini menyumbang 43% daripada jumlah KDNK dan 70% daripada pendapatan eksport. Pembuatan keluli adalah industri kedua terbesar di Kuwait. Kuwait berdikari dalam keluli.

 Demografi 


Ini ialah demografi penduduk Kuwait.

Ekspatriat menyumbang kira-kira 60% daripada jumlah penduduk Kuwait, dengan warga Kuwait membentuk 38%-42% daripada jumlah penduduk. Kerajaan dan beberapa warga Kuwait menganggap perkadaran ekspatriat (yang relatif stabil sejak pertengahan 1970-an) sebagai masalah, dan pada 2016 jumlah pengusiran meningkat.

 Agama 

Islam adalah agama rasmi di Kuwait, dan majoriti penduduk rakyatnya beragama Muslim.

Terdapat juga penduduk asli Kristian dan Bahá'í yang kecil. Kebanyakan ekspatriat di Kuwait beragama Islam, Hindu, Kristian atau Buddha.

 Kebudayaan 


Kebudayaan Kuwait menerangkan aspek budaya masyarakat Kuwait dan merupakan sebahagian daripada budaya Arab Timur. Budaya popular Kuwait, dalam bentuk puisi dialek, filem, teater, radio dan sinetron televisyen, berkembang pesat malah dieksport ke negeri jiran. Di negara-negara Arab di Teluk Parsi, budaya Kuwait adalah yang paling hampir dengan budaya Bahrain.

 Lihat juga 
 Daftar negara

 Rujukan 

 Pautan luar 

 Ensiklopedia Britannica, Kuwait - laman negara 
 Laman web rasmi Kuwait 
 Profil negara Berita BBC - Kuwait
 Buku Fakta Dunia CIA - Kuwait  
 Laporan Perkhidmatan Penyelidikan Kongres (CRS) mengenai Kuwait 
 Panduan Maklumat Kuwait
 Halaman Kuning Kuwait
 Blog Kuwait 
 KuWiki  – halaman wiki
 Persatuan Perhubungan Awam Timur Tengah (MEPRA)
 Projek Direktori Terbuka: Kuwait  – kategori direktori
 Teluk Parsi: Kuwait  – maklumat dan sejarah
 Kementerian Negara Amerika Syarikat: Kuwait – termasuk nota latar belakang, kajian negara, dan laporan utama
 Sejarah ringkas Souk AlManakh, kemelesetan moden Kuwait
 Kementerian Maklumat 
 Projek Bandaraya Sutera - menara 1001 meter sebagai hiasan utama 


Kategori:Negara dan wilayah berbahasa Arab
Kategori:Anggota Pertubuhan Kerjasama Islam